b"\n_START_ARTICLE_\nThe Other Side (Zvezdna vrata SG-1)\n_START_PARAGRAPH_\nThe Other Side je naslov epizode znanstveno-fantasti\xc4\x8dne serije Zvezdna vrata, kjer po ve\xc4\x8d nepri\xc4\x8dakovanih aktivacijah zvezdnih vrat s \xc5\xa1tabom zvezdnih vrat vspostavi stik Alar, predstavnik planeta Euronda. To je prvi primer, da je neka rasa z drugega planeta navezala stik z Zemljo, ne da bi kak\xc5\xa1na od ekip SG navezala stik z njo. Kasneje poveljstvo zvezdnih vrat za\xc4\x8dne sprejemati \xc5\xa1e televizijsko sliko, kjer jih Alar \xc5\xa1e enkrat prosi za pomo\xc4\x8d, ekipa SG-1 pa tako spozna, da je Alar v podzemni bazi, ki je tar\xc4\x8da bombnih napadov neznanega sovra\xc5\xbenika._NEWLINE_General Hammond po\xc5\xa1lje SG-1 na humanitarno misijo na Eurondo, kamor bi dostavili hrano in zdravni\xc5\xa1ko pomo\xc4\x8d. Ob prihodu ekipa odkrije, da je planet uni\xc4\x8den, ozra\xc4\x8dje zastrupljeno, pre\xc5\xbeiveli pa se v podzemni bazi borijo proti valom napadov sovra\xc5\xbenika, proti kateremu imajo vse manj mo\xc4\x8di. Ekipa SG-1 posku\xc5\xa1a Alarja prepri\xc4\x8dati, da njemu in njegovim ljudem lahko pomagajo najti nov planet za \xc5\xbeivljenje, vendar jih Alar zavrne in jim poka\xc5\xbee tiso\xc4\x8de komor, kjer v nezavestnem stanju spijo ostali ljudje, ki bi jih zbudili po zmagi nad sovra\xc5\xbenikom._NEWLINE_Ko O'Neill dobi prilo\xc5\xbenost preizkusiti letenje z enim od lovskih letal, ki ga je mo\xc4\x8d pilotirati na daljavo, je takoj navdu\xc5\xa1en nad tehnologijo, ki bi pomagala Zemlji, da se uspe\xc5\xa1neje brani pred goa'uldsko gro\xc5\xbenjo. Alar pove, da je Euronda pripravljena ponuditi svojo tehnologijo v zameno za te\xc5\xbeko vodo, ki jo potrebuje fuzijski reaktor za vzdr\xc5\xbeevanje obrambnega \xc5\xa1\xc4\x8dita podzemne baze. Ker je vire te\xc5\xbeke vode zasedel sovra\xc5\xbenik, je obrambni \xc5\xa1\xc4\x8dit za\xc4\x8del izgubljati mo\xc4\x8d, zaradi \xc4\x8desar se je Euronda zna\xc5\xa1la pred porazom._NEWLINE_O'Neill je navdu\xc5\xa1en nad ponudbo in jo je pripravljen sprejeti, Daniel pa je sumni\xc4\x8dav, saj se mu zdi neprimerno vtikati v vojno, o kateri ne vedo ni\xc4\x8desar, poleg tega pa zaradi Alarjeve nepripravljenosti, da pove ve\xc4\x8d o tej vojni in sovra\xc5\xbeniku, za\xc4\x8dne sumiti, da Alar nekaj prikriva. General Hammond pooblasti O'Neilla za pogajanje z Eurondo, Danielu pa prepove vme\xc5\xa1avanje, dovoli pa mu skrivno raziskovanje podrobnosti vojne. Ekipa SG-1 ugotovi, da je Alar zelo razburjen zaradi Teal'cove prisotnosti, saj trdi, da ni enak ostalim, kar ekipi s\xc4\x8dasoma da misliti, da je vzrok temu v njegovi temnej\xc5\xa1i polti, medtem ko so vsi Eurondanci svetle polti._NEWLINE_Daniel ponovno obi\xc5\xa1\xc4\x8de prostor, kjer le\xc5\xbeijo nezavestni Eurondanci in ugotovi, da so si med sabo prakti\xc4\x8dno enaki ali celo klonirani. Samantha Carter ugotovi, da ima baza cevi, ki so speljane na povr\xc5\xa1je planeta, kar se ji zdi nenavadno, saj je Alar zatrdil, da je ozra\xc4\x8dje zastrupljeno in bi bile take cevi brez smisla. Zaradi velikosti in kompleksnosti baze tudi pride do zaklju\xc4\x8dka, da je bila vojna na\xc4\x8drtovana \xc5\xbee dolgo pred samim za\xc4\x8detkom. Daniel kon\xc4\x8dno izve, da so sovra\xc5\xbeniki ljudje, ki se po Alarjevih besedah mno\xc5\xbeijo brez ozira na genetsko \xc4\x8distost, kar ga privede do zaklju\xc4\x8dka, da si je skupina ljudi, ki je zagovarjala sporna na\xc4\x8dela genetske \xc4\x8distosti, zgradila bazo pod povr\xc5\xa1jem planeta, nato pa zastrupila ozra\xc4\x8dje, da bi iztrebila po njihovem mnenju rasno ne\xc4\x8diste ljudi._NEWLINE_Ker sprevidijo, da je Alar o\xc4\x8ditno evgenik, se ekipa SG-1 odlo\xc4\x8di, da ne bo ve\xc4\x8d pomagala. O'Neill prevzame nadzor nad nekaj lovskimi letali in za\xc4\x8dne pomagati sovra\xc5\xbeniku, na koncu pa z enim od letal uni\xc4\x8di bunker, kjer so obrambni sistemi, kar povzro\xc4\x8di sesutje podzemne baze. Ekipa se nato odlo\xc4\x8di zapostiti Eurondo in opozori Alarja, naj jim ne sledi. Po povratku na Zemljo je zaznan trk v zaslonko zvezdnih vrat, kar namiguje na to, da jim je Alar (ali nekdo drug) vseeno sledil v poskusu pobega."